kardosdrur/scandi-wiki huggingface dataset:
Gerhard Morell

Gerhard Heinrich Matthias Morell (født ca. 1710 i København, død 28. maj 1771 sammesteds) var en dansk kunsthandler og kongelig kunstkammerforvalter. Store dele af det nuværende Statens Museum for Kunsts ældre samling blev indkøbt af Morell.

Karriere 
Han var søn af en Anna Dorothea (gift 2. gang før 1746 med Thomas Nicolaus Holschmacher) og NN. Angiveligt var Morell uddannet som maler, men intet værk af ham kendes. Han må tidligt have fokuseret på kunsthandelsen som sin metier, for 1745 benævnes Morell kabinetsinspektør hos markgreven af Bayreuth, antagelig dronning Sophie Magdalenes bror Frederik Ernst. Morell opholdt sig meget i udlandet; især i Hamborg, hvor han 1746 tog borgerskab som eddikebrygger. Han flyttede så til København og kom i kongens tjeneste. Fra ca. 1756 solgte Morell væsentlige kunstværker til kongen og præsenterede i 1759 en plan til indrettelse af et galleri på Christiansborg Slot. Galleriet skulle rumme dels udvalgte værker fra Kunstkammeret, dels nyindkøbte værker. Frederik V godtog planen, og Morell rejste samme år til Holland med rejsepas som kongens "thecnophylacii director" (leder af kongens kunstsamling) og fik samtidig løfte på at efterfølge kunstkammerforvalteren Johann Salomon Wahl. 1763 var han igen på indkøbsrejse til udlandet, og 1762 tog Morell fat på indrettelsen af det store galleri på Christiansborg, som var tilendebragt 1764. Indtil den ødelæggende slotsbrand 1794 var Morells samling berømt også i udlandet. 1767 lagde han kronen på værket og gav den nye konge en håndskreven katalog over samlingen.

Vurdering 
Morells betydning kan næppe overvurderes, for han stod for etableringen af den første udsøgt kuraterede kunstsamling i Danmark. Samtidig havde han god økonomisk sans, og i årene 1757-64 skaffede han eksempelvis for en beskeden pris – over 10.000 rigsdaler – henved 200 gamle malerier, deriblandt mange af kunstmuseets mesterværker. 1765 blev han kunstkammerforvalter, men da han tiltrådte, havde han allerede udført sit livsværk. Lorenz Spengler blev hans efterfølger. Morell var ikke kun i kongens tjeneste, men skaffede også malerier til sin tids øvrige store samlere på den tid: Otto Thott, Johan Ludvig Holstein og Adam Gottlob Moltke, hvis samling han ligeledes katalogiserede.

I 1741 fik en italiener ved navn Michael Morell dansk rejsepas til udlandet som kunsthandler. Om der er en familierelation, vides ikke.

Morell blev gift 25. januar 1746 i Hamborg med Maria Elisabeth Deroden (ca. 1707, måske i Tønder – 17. august 1772 på Charlottenborg, gift 1. gang med Jakob Hahn). Stedmor (?): Joanne Marguerite Deroden (1705-1759).

Han er begravet i Sankt Petri Kirke.

Kilder 
 Biografi i Dansk Biografisk Leksikon

Eksterne henvisninger 

Personer i Dansk Biografisk Leksikon
Kunsthandlere fra Danmark
Kongelige kunstkammerforvaltere fra Danmark
Personer fra København
Danskere i 1700-tallet
Nybyggeriet Aalborg Universitetshospital

Det nye Aalborg Universitetshospital er et hospital under opførelse i Aalborg Universitetskvarter i Aalborg. I forbindelse med planlægningen af byggeriet har der været afholdt en projektkonkurrence, hvor deltagerne skulle belyse mulighederne for at opføre et 134.500 m2 hospitalsbyggeri og udarbejde en hovedstrukturplan for det 92 ha. store område ved Postgården øst for Aalborg Universitet. I forbindelse med byggeriet foreslås det også at Aalborg Universitets Sundhedsvidenskabelige Fakultet kan sammenbygges med hospitalet. Konsortierne Indigo og Curavita gik videre til anden runde i konkurrencen. Der var seks deltagere i første runde af projektkonkurrencen. Projektkonkurrencen er udskrevet af Region Nordjylland og vinderprojektet blev offentliggjort efter et regionsrådsmøde i juni 2012.

Der nævnes en mulig anlægssum på 4,1 mia. kroner. Det første spadestik til byggeriet blev taget den 18. oktober 2013. Det planlægges, at universitetshospitalet får forbindelse til Aalborg Station via. en busvej. Vinderne blev konsortiet Indigo, som består af LINK arkitektur (tidl. aarhus arkitekterne), Creo Arkitekter, Schmidt Hammer Lassen, NNE Pharmaplan, Royal Haskoning fra Holland, Oluf Jørgensen og Brix & Kamp.

Byggeriet var oprindeligt forventet færdigt i 2020,, men forskellige forsinkelser har udskudt ibrugtagningen til forventeligt 2026, samtidig med at der har været stigende budgetoverskridelser (1,4 mia. kr. pr. 2022).

Kilder

Eksterne henvisninger 
 Aalborg Sygehus – Region Nordjyllands hjemmeside

Bygninger, konstruktioner og anlæg i Aalborg
Aalborg Øst
Sygehuse i Region Nordjylland
Universitetshospitaler
Busvej

En busvej er en vej, der er forbeholdt busser. Busveje benyttes typisk i områder, hvor det ønskes at forbedre forholdene for den kollektive trafik, men hvor det samtidig er urentabelt at etablere en mere højklasseret løsning som letbane, undergrundsbane, trolleybus, S-tog eller lignende. En busvej kan derfor være en fornuftig løsning til at forbedre fremkommeligheden for en eksisterende busrute eller ved nyanlæg i mere tyndtbefolkede byområder. Busveje kan også etableres som et element i et samlet BRT-system.

Busvej i Aalborg 
Et eksempel på en busvej er busvejen i Aalborg, der er anlagt fra Grønlands Torv til Aalborg Universitet. Busvejen blev åbnet i december 2012 og betjener 4 ruter. Vejen omfatter 5 busstoppesteder, Grønlands Torv, Sohngårdsholmsvej, Pendlerpladsen E45, Gigantium og Pontoppidansstræde. Vejen er planlagt til fremtidigt brug til letbane eller BRT-system.

Eksterne henvisninger 
DEBAT om etablering af busvej fra Sohngårdsholmsvej til Universitetsområdet, Aalborg Kommune, 15. februar 2011
Nyt forslag om busvej udløser ekstra-møde, Allerødnyt, 19. marts 2012

Vejtyper
Kollektiv trafik
Graham Newcater

Graham Newcater (født 3. september 1941 i Johannesburg, Sydafrika) er en sydafrikansk tolvtone komponist.

Newcater studerede på Royal College of Music i London hos Humphrey Searle og Peter Racine Fricker. Han har skrevet tre symfonier, orkesterværker, balletmusik, strygerkvartetter, klaverværker, filmmusik, kammermusik og sange etc.

Udvalgte værker 
 3 Symfonier
 Raka – Ballet
 Capechronicles – for Orkester
 Strygerkvartetter

Kilde 
 om Graham Newcater 

Komponister fra Sydafrika
Klassiske komponister fra det 20. århundrede
Stefans Grové

Stefans Grové (født 23. juli 1922 i Bethlehem, Orange Free State - død 29. maj 2014 i Pretoria, Sydafrika) var en sydafrikansk komponist.

Grové er regnet for en af de største nulvende sydafrikanske komponister.
Han studerede på University of Cape Town hos William Henry Bell.
 
Han fik som den første sydafrikanske komponist et schoolarship, som fik ham optaget på Harvard University i USA, hvor han studerede hos Walter Piston, og gav mulighed for masterclass sessions med Aaron Copland.

Grové komponerede i vestlig klassisk stil med sort sydafrikansk influens.

Han var inspireret af feks. Bela Bartok, Olivier Messiaen, Paul Hindemith, Claude Debussy og Maurice Ravel.
 
Han skrev en symfoni, orkesterværker, violinkoncert, balletmusik, strygerkvartetter,kammermusik etc. 

Han tog i 1960 tilbage til Sydafrika, hvor boede siden.

Udvalgte værker 

 Symfoni nr. 1 (1966) - for orkester
 Partita (1964) - for orkester
 Elegi (1952) - for strygeorkester
 Violinkoncert (1966) - for violin og orkester

Kilde 
 Om Stefan Grové 

Komponister fra Sydafrika
Arnold van Wyk

Arnoldus (Arnold) Christiaan Vlok van Wyk (født 26. april 1916 i Calvinia – død 27. marts 1983 i Stellenbosch, Sydafrika) var en sydafrikansk komponist og pianist.

van Wyk hører til en af de første sydafrikanere af betydning sammen med Stefans Grové. 

Han studerede på Royal Academy i London. Han komponerede i neoromantisk stil, men blev senere inspireret af Benjamin Britten og fik mere modale træk i sin stil.

van Wyk har komponeret to symfonier, orkesterværker, kammermusik etc.

Udvalgte værker 

 Symfoni nr. 1 (1941-1943) - for orkester
 Symfoni nr. 2 (1952) - for orkester

Kilde 
  Om Arnold van Wyk på musicweb-international.com

Komponister fra Sydafrika
Klassiske komponister fra det 20. århundrede
Refektorium

Et refektorium er spisesalen i et kloster. I et katolsk kloster vil refektoriet ofte være opført i den sydlige del af klosterområdet og vil ofte være dekoreret med kalkmalerier og udstyret med en pult, hvorfra der kunne oplæses opbyggelige fortællinger for munkene eller nonnerne under måltiderne.

I ortodoks-kristne klostre er refektoriet ofte udstyret med en ikonostas og et alter, så der kan foretages egentlige gudstjenester i forbindelse med måltiderne.

Refektorium er også betegnelsen for et rum (russ. трапезная / trapeznaja, fra græsk τραπέζι / trapezi), som findes i mange russisk-ortodokse kirker bygget fra ca. 1600-tallet til og med begyndelsen 1900-tallet, særligt i de såkaldte vinterkirker.
Det er et større, lavloftet rum i kirkens vestlige del, som i vintermånederne benyttedes til gudstjenester eller til møder og forsamlinger blandt landsbyens indbyggere. Efter refektoriet følger derpå i østlig retning først kirkeskibet og dernæst alterrummet.
I refektoriet var ofte en ovn, og det var tilladt at sidde her og spise, drikke, sludre og varme sig, før gudstjenesten gik i gang. Refektoriet havde således en vigtig social funktion for landbefolkningen; det var her man mødtes og udvekslede nyheder fra de små samfund under den strenge vinter, hvor hver enkelt gård og familie ellers kunne være isolerede i adskillige dage eller uger, hvis det ikke var for kirkegangen.

Religiøse bygninger
Rum
Axel Nissen

Axel Nissen (født 1. august 1886 på Frederiksberg, død 22. april 1951) var en dansk godsejer, officer og erhvervsmand knyttet til F.L. Smidth.

Han var søn af grosserer Edvard Nissen og hustru Tully f. Prætorius, blev premierløjtnant i Fodfolket 1908, i Generalstaben 1916, kaptajn 1919, trådte uden for nummer samme år og fik afsked 1938. Han var ejer af Serridslevgård fra 1919. Han var Ridder af Dannebrog.

Han blev gift 26. november 1909 med Paula "Momo" Larsen (19. oktober 1887 – 3. september 1982), datter af ingeniør og F.L. Smidth-direktør Poul Larsen. På grund af sin rolle som svigersøn til Larsen blev Nissen medlem af bestyrelserne for aktieselskaberne Wm. Boas, Hedehus-Teglværket, Dansk Eternit-Fabrik og De danske Betonfabrikker.

Kilder 
 Kraks Blå Bog 1949

Officerer fra Danmark
Riddere af Dannebrog
Erhvervsfolk fra Danmark
Personer med tilknytning til FLSmidth
Personer fra Frederiksberg
Danskere i 1900-tallet
Personer i Kraks Blå Bog (afdøde)
Godsejere fra Danmark
Engelbrecht Hesselberg

Engelbrecht (Engebret) Hesselberg (døbt 7. marts 1728 i Norderhov Præstegæld på Ringerike – 19. februar 1788 i København) var en dansk-norsk retskyndig.

Faderen, Engebret Engebretsen Hesselberg, var eller blev senere lensmand i Norderhov; moderen hed Inger Christoffersdatter. Sønnen blev student 1745, juridisk kandidat 1751 og lå fra 1751-55 på Elers' Kollegium. Sidstnævnte år beskikkedes han til byskriver på St. Croix, 1757 til byfoged og byskriver i Christiansted på St. Croix. Her fra rappelleredes han 1760, da han "vel ikke skal fejle Habilité, men paa det Sted ikke meget godt derved udretter". Kort efter kom det op, at han under sin embedsvirksomhed havde afpresset en fransk skibskaptajn aldeles urimelige retsgebyrer. Henrik Stampe udtaler i sin erklæring om sagen, at han "længe og ofte har hørt Hesselberg omtale som en egennyttig og derhos snedig Betjent". Det pålagdes Hesselberg ved kgl. resolution at tilbagebetale det oppebårne og senere ved en ny resolution at betale en bøde, med mindre han hellere ville underkaste sig fiskalisk aktion. 1770 blev han entlediget og udnævntes til generalkrigskommissær, 1782 erholdt han rang med generalmajorer. 19. februar 1788 døde han i København.

Af Hesselbergs juridiske skrifter nyder hans Juridisk Kollegium (1753), hvilket han skal have affattet, medens han endnu var student, fortjent ros som et klart og skarpsindigt arbejde. Det blev senere (1763) på ny udgivet af Jens Bing Dons og benyttedes i lang tid som lærebog, navnlig af de ustuderede jurister.

Hesselberg afslørede i 1759 et slaveoprør på St. Croix. Han forfattede en omfattende og detaljeret rapport om oprøret, og hvordan det blev håndteret af koloniens myndigheder og af ham selv som dommer. De mistænkte blev tortureret og hovedmændene blev henrettet på de mest grusomme måder. Denne rapport er i dag et vigtig dokument til dansk-norsk kolonihistorie på 1700-tallet.

Kilder 
 Julius Lassen, "Engelbrecht Hesselberg", i: C.F. Bricka (red.), Dansk Biografisk Lexikon, København: Gyldendal 1887-1905.
 Vilhelm Richter, Juridisk Stat.
 Rasmus Nyerup, Lit. Lex.
 Liv Vedeler Nilsen: Dommeren og slaven.  på Nasjonalbibliotekets hjemmesider.

Referencer 

Personer fra Dansk Vestindien
Personer i Dansk Biografisk Leksikon
Jurister fra Danmark
Krigskommissærer fra Danmark
Generalmajorer fra Danmark
Danskere i 1700-tallet
Faglitterære forfattere fra Danmark
Dansksprogede forfattere fra Danmark
Byfogeder fra Danmark
Nordmænd i 1700-tallet
Linda Zilliacus

Linda Elvira Zilliacus (født 25. april 1977 i Helsinki) er en finlandssvensk skuespiller. Hun er siden 2001 gift med Tobias Zilliacus, og de har 3 børn.

Eksterne henvisninger 
 

Finlandssvenskere
Skuespillere fra Finland
Personer fra Helsinki
Cromwell Everson

Cromwell Everson (født 28. september 1928 i Beaufort West – død 11. juni 1991 i Durban, Sydafrika) var en sydafrikansk komponist og Lærer.

Everson var den første sydafrikaner der skrev en opera. 
Han blev uddannet og fik sin doktorgrad på Stellenbosch Universitet. 

Han har skrevet en symfoni, opera, orkesterværker, kammermusik, korværker, elektronisk musik og sange.

Udvalgte værker 

 Symfoni (ufuldendt) (1953) - for orkester
 Clytemnestra (1967) – Afrikaans opera
 Senzule dans (1961) – for kammerorkester
 Maria (1949) - for sopran og klaver 
 De mærkelige dage (1949) - for sopran og klaver 
 Herre, vær barmhjertig (1952) - for kor

Kilde 
 om Cromwell Everson

Komponister fra Sydafrika
Klassiske komponister fra det 20. århundrede
Lærere
Hubert du Plessis

Hubert du Plessis (født 7. juni 1922 i Malmesbury – død 12. marts 2011 i Stellenbosch Sydafrika) var en sydafrikansk komponist og pianist. 

Plessis hører sammen med Arnold van Wyk og Stefans Grové til en af Sydafrikas vigtige komponister i det 20. århundrede. Han studerede på Konservatoriet i Stellenbosch (1940-1943), og senere på Royal Academy of Music i London(1951-1954).

Plessis har skrevet en symfoni, orkesterværker, kammermusik, børnemusik, kormusik, sange og strygerkvartetter.

Udvalgte værker 

 Symfoni (1953-1954) - for orkester
 Sydafrikas stemme til SABC (1960) - for orkester
 Musik til tre malerier af Henri Rousseau (1962) - for orkester
 Variationer af en folkevise (1967-1968) - for harpe

Kilde 
 Om Hubert du Plessis
  Om Hubert du Plessis på musicweb-international.com 

Komponister fra Sydafrika
Klassiske komponister fra det 20. århundrede
Pianister fra Sydafrika
Særtog

Et særtog er et ekstratog udover de ordinære tog, plantog, der fremgår af køreplanerne. Alt efter formålet kan toget været offentligt tilgængeligt med køreplan offentliggjort til lejligheden, det kan være eksklusivt for en bestiller, eller det kan være et ekstra tog, jernbaneselskabet selv har brug for at køre.

Typer af særtog 
Et særtog kan være persontog, der supplerer de normale tog som ekstrakørsel i myldretiden, og som kan benyttes med almindelige billetter. Der kan også være tale om ekstra kørsel til store arrangementer som messer og sportsstævner. Også godstrafikken kan suppleres af særtog, hvis der er ekstra meget gods eller usædvanlige transporter. Tilsvarende kan materieltog køres som særtog, hvis der f.eks. er tog, der ekstraordinært skal på værksted eller prøvekørsel. Endelig vil specielle tog, der skal udføre målinger og lignende, køre som særtog.

Veterantog køres også som særtog udenfor de egentlige veteranbaner. Der kan her være tale om tog, der er åbne for offentligheden, men hvor der kræves særskilt billet. Disse kører typisk i bestemte weekender, ved højtider eller i ferier. Men der kan også være tale om bestilte særtog for lukkede selskaber. Derudover kan der i enkeltstående tilfælde være tale om særlige tog for jernbaneentusiaster, evt. med specielt materiel, og hvor der så typisk vil blive arrangeret fotostop undervejs herunder evt. på fri bane, hvor der gælder særlige bestemmelser.

Andre former for særtog kan være for rejsearrangører, militær eller statsoverhoveder.

Toganmeldelser – ikke hemmelige men interne 
For jernbaneentusiaster kan særtog være interessante fotomotiver, især hvis der benyttes materiel, der normalt ikke er i drift, eller normalt ikke færdes på en bestemt strækning. Men bortset fra de tog der er åbne for offentligheden, er det normalt ikke muligt at få at vide, hvor og hvornår de pågældende tog kører. Oplysningerne herom fremgår af toganmeldelserne, der indeholder specifikke tider og evt. særlige bestemmelser, og som typisk udarbejdes særskilt for det enkelte særtog. Toganmeldelser er normalt ikke decideret hemmelige, men der er tale om arbejdspapirer til internt brug, og som udenforstående derfor normalt ikke må få adgang til.

Alligevel sker det af og til, at personer med lovlig adgang til toganmeldelser vælger at fortælle det videre til venner, på internetfora eller i mailingliste. Noget der er til glæde for modtagerne, men som ret beset ikke må udleveres. Noget der dog af og til kan forvirre andre entusiaster eller danne myter om hemmelighedskræmmeri, når andre tilsyneladende har haft kendskab til et givet særtog men uden at fortælle andre om det. Noget de altså imidlertid heller ikke må.

I enkelte tilfælde sker det dog, at togets bestiller selv vælger at fortælle tiderne for det, f.eks. hvis de ved det har interesse for entusiaster, eller der er tale om officiel kørsel for f.eks. statsoverhoveder.

Se også 
 Fakultativt tog

Togforbindelser
Dario Dumić

Dario Dumić (født 30. januar 1992, Sarajevo, Jugoslavien) er en professionel bosnisk fodboldspiller, som spiller for SV Sandhausen i den tyske 2. bundesliga.

Karriere 
Dario Dumić startede i Roskilde-klubben Himmelev-Veddelev Boldklub, inden han rykkede til Hvidovre IFs ungdomsafdeling. I Himmelev var han en del af den succesrige årgang '92 og sammen med bl.a. Mads Hvilsom og Frederik Sørensen fejrede han store triumfer i klubben.

Norwich City F.C. 
Den 10. juli 2008 hentede den engelske Premier League-klub Norwich City F.C. ham til England, efter de igennem en længere periode havde været overvåget ham.

Brøndby IF 
Efter ikke rigtigt at være slået igennem i Norwich kom han til Brøndby IF som U19-spiller i starten af 2010 og var en nøglefigur på det hold der i sæsonen 2010/2011 vandt det danske U19-mesterskab. 

Han blev efterfølgende rykket op i Superligatruppen og fik sin debut for Brøndby 23. august i en udekamp mod Silkeborg IF, da han blev skiftet ind i det 90. minut i 0-1-sejren ude. Den 4. november 2012 fik Dario Dumić sit første røde kort i Superligaen, da kan blev vist ud i en kamp imod Odense Boldklub på Brøndby Stadion.

NEC 
Den 19. januar 2016 blev det offentliggjort, at Dario Dumić blev udlejet til hollandske NEC Nijmegen frem til sommer 2016, hvilket samtidig er tidspunktet, hvor Dumić har kontraktudløb i Brøndby IF. I februar blev aftalen gjort permanent gældende fra lejeaftalens afslutning og deraf også hans kontrakt med Brøndby IF. Han skrev under på en treårig kontrakt.

Han scorede sit første mål for NEC den 3. marts 2016 mod SBV Vitesse.

FC Utrecht 
Den 10. juli 2017 skrev Đumić under på en fireårig kontrakt med den hollandske klub FC Utrecht for et ukendt transferbeløb.

Henvisninger

Noter

Referencer

Eksterne henvisninger 
 

Fodboldspillere fra Danmark
Fodboldspillere fra Hvidovre IF
Fodboldspillere fra Norwich City F.C.
Fodboldspillere fra Brøndby IF
Fodboldspillere fra NEC Nijmegen 
Personer fra Sarajevo
Søren Kaspersen

Søren Kaspersen (1896 i Jakobshavn – 21. marts 1964 i Egedesminde) var salmedigter og politiker, folkeskolelærer og senere efterskolelærer. Han var medlem af Nordgrønlands Landsråd i perioderne 1933-1937 og 1945-1950 samt medlem af Grønlandskommissionen 1948.

Hans mindesten med relief er udført af Lauritz Jessen og opsat i 1978. Den ligger uden for præstegården til Egedes Kirke i Aasiaat.

Politikere fra Grønland
Lærere fra Grønland
Digtere fra Grønland
The Flash (tegneseriefigur)

Lynet (på engelsk kaldet The Flash) er en amerikansk tegneseriefigur i DC Comics' superhelteunivers. The Flash blev skabt i 1940 af Gardner Fox og Harry Lampert. Siden har mange forskellige forfattere og tegnere været involveret i serien.

Figuren havde sit eget serieblad i Danmark i 1968-1969, udgivet af Interpresse, og igen 1971-1972, udgivet af Williams Forlag. 

Figuren er også medlem af Justice League.

I andre medier 
Figuren har også optrådt i andre medier, bl.a. blev der produceret en tv-serie med John Wesley Shipp, som blev sendt fra 20. september 1990 til 18. maj 1991 og i tv-serien fra 2014, er Grant Gustin i rollen som Flash.

Ezra Miller spiller The Flash i DC Extended Universe.

Eksterne henvisninger 
 Flash på ComicWiki
 "The Flash" hos DC Comics
 

Tegneseriefigurer
DC Comics
Superhelte
Nicolas Loufrani

Nicolas Loufrani (født 17. december 1971 i Neuilly-sur-Seine, France) er administrerende direktør (CEO) i the Smiley Company, der ejer varemærke- og ophavsrettighederne til navnet og Smiley-ansigtet i mere end 100 lande.

Kilder/Henvisninger 

Erhvervsfolk fra Frankrig
International Humanistisk-Etisk Union

International Humanistisk-Etisk Union (officielt: International Humanist and Ethical Union (IHEU)) er en international organisation, der blev grundlagt i Amsterdam i 1952. Organisationen er paraplyorganisation for humanister, ateister, rationalister, sekulære, skeptikere, værdslige, fritænkere og lignende organisationer over hele verden.
 
IHEU's formål er at arbejde for en adskillelse af stat og religion (sekularisme), for en humanistisk holdning til verden, hvor menneskerettighederne respekteres. IHEU's mål er at opbygge og repræsentere den globale humanistiske bevægelse, der forsvarer menneskerettigheder og fremmer humanistiske værdier over hele verden. IHEU sponsorerer en humanistisk konference hver tredje år.
 
IHEU er en international NGO med særlig rådgivende status ved FN (New York, Genève, Wien), generel rådgivende status i UNICEF (New York) og Europarådet (Strasbourg), og samarbejder med UNESCO (Paris). IHEU har observatørstatus i Den Afrikanske Kommission om menneskerettigheder og folks rettigheder.

Organisationen har base i London, Storbritannien.

Eksterne henvisninger 
 Officielt netsted 

Internationale organisationer
Etableret i 1952
Cover Drive

Cover Drive er et pop- og R&B-band fra Barbados bestående af forsangeren Amanda, trommeren T-Ray og guitaristerne Jamar og Barry (også kendt som The Bar-Man). De startede med at lave covers på youtube, kendt som Fedora Sessions og opnåede hurtig popularitet med det og deres andre shows (fx CoverDrive Experiments). De fik deres hitsingle "Twilight" ud som er meget kendt i USA. 
Deres debutalbum Bajan Style udsendes 7. maj 2012 som inkluderer deres to hitsingles Twilight og Sparks;
Sparks udkom på som single den 29. april 2012.

Eksterne kilder og henvisninger
 Gruppens websted
 CoverDriveVEVO  på Youtube

Musikere fra Barbados
Popgrupper
Jesper Salén

Nils Jesper Alexander Salén (født 5. december 1978 i Lidingö) er en svensk tidigere skuespiller. Siden efteråret 2008 studerer han til læge.

Udvalgte film 
 1993 – Kådisbellan
 1995 – Pensionat Oskar
 1996 – Skuggornas hus (TV)
 1997 – Skilda världar (TV)
 1997 – Pappas flicka (TV)
 1998 – Skærgårdsdoktoren (TV)
 1999 – En liten julsaga
 1999 – Vita lögner (TV)
 2003 – Ondskan
 2004 – Om Stig Petrés hemlighet (TV)
 2004 – Strandvaskaren

Eksterne henvisninger 

 

Læger fra Sverige
Skuespillere fra Sverige
Slangebøssen

Slangebøssen (svensk: Kådisbellan, "Kondomslangebøssen") er en svensk selvbiografi fra 1989 af Roland Schütt. Bogen handler om Schütts opvækst i 1920'erne. Hans mor Zipa sælger kondomer, og Roland stjæler dem og laver balloner og slangebøsser ("kådisbellor") af dem. Bogen blev filmatiseret i 1993.

Referencer

Eksterne henvisninger 
 Slangebøssen på IMDb.com
 Kadisbellan – En bok för alla 
 Bokrecension Kådisbellan, Roland Schütt recension

Selvbiografier
Litteratur i 1989
Romaner fra Sverige